طيكوك شايع

**طيكوك شايع** ولا **طيكوك أوراسي** (سمية علمية: **Cuculus canorus**، كوكولوس كانوروس) هو نوع د الطيور عضو ف التنضيمة د طيكوكيات الشكل، لي كاتجمع الطيور الجرايا (roadrunners)، لكروفاݣات (Anis)، و لكوكالات (Coucals).

هاد النوع كايسافر ب شكل عريض ل أوروپا و آسيا ف الصيف، و إفريقيا ف الشتا. و كايتعتابر پارازيط د لعشاش، يعني كايحط بيضو ف لعشاش د نواع د الطيور خرين، ب الضبط برطالات الشوك، پيپيطات لحقول، و هزاجات لقصب. وخا لبيض ديالو كبر من دوك د الطير لمضيّف، لبيضات د الطيكوك الشايع كايشبهو ل لبيضات د الطير لمضيّف على حساب كل نوع من هاد نواع لمضيّفين. لبالغين من الطيكوك الشايع كايقدرو يديرو لميميك (التقليد) د صوات طيور خرين، بحال لباشق؛ لي هو نوع مفتارس، هاد لميميك كايعطي ل النتوا د الطيكوك لوقت باش تحط لبيض بلا ما يتهجم عليها.

## لأصل د لكلمة
السمية لعلمية د هاد النوع مشتقة من لكلمة اللاتينية كوكولوس (Cuculus) لي كاتعني الطيكوكات، و كلمة كانوروس (Canorus) لي كاتعني منغم، مصرفة من لكلمة كانيري (Canere) لي كاتعني غنّى. الطيكوكات خداو السمية الشايعة د لݣنس و لفاميلة ديالهوم ف الداريجة و لوغات خرين ب سباب أونوماطوپيا ديال الصوت د الطيكوك لي كايشبه ل "كوكوو".

## الطاكسونوميا
كاينين ربعة د النواع التحتانيين د هاد الطير ف لعالم:
* ك.ك.كانوروس - C.c.canorus، النوع التحتاني الساسي، توصف لأول خطرة من عند كارل لينيوس ف الطلقة لعاشرة من كتابو لمعروف النضام الطبيعي - Systema Naturae. موجود من إيرلانضا و غادي على طول سكانديناڤيا، شمال روسيا و سيبيريا ل الجاپون ف الشرق، و من جبال لپيريني حتى ل تركيا، كازاخستان، منݣوليا، شمال الشينوا و كوريا. هاد النويع كايشتوي ف إفريقيا و جنوب آسيا.

* ك.ك.باكيري - C.c.bakeri، توصف لأول خطرة من عند هاطات ف 1912، كايتجاوج ف غرب الشينوا ل السفوح د جبال لهيمالايا ف شمال لهند، نيپال، ميانمار، شمال غرب الطايلاند و جنوب الشينو. ف جوايه الشتا كايتلقى ف آصام، شرق لبينݣال و جنوب شرق آسيا.

* ك.ك.بانݣسي - C.c.bangsi، توصف لأول مرة من عند أوبرهولسر ف 1919، هاد النويع كايتجاوج شمال إفريقيا، إيبيريا و ݣزاير لبالياريك، كايدوز الشتا ف إفريقيا.

* ك.ك.سوبطيليفونوس - C c subtelephonus، توصف لأول مرة من عند زارودني ف 1914، كايتجاوج ف وسط آسيا من توركيستان ل جنوب منݣوليا. كايسافر ل جنوب آسيا و ل إفريقيا باش يدوز الشتا.

## لعمر و الديموغرافيا
وخا النسمة د الطيكوك الشايع ف لعالم كاتبان كاتنزل، باقي مكلاسيفي ب صيفتو نوع مامهددش من عند التيحاد الدولي ل لمحافضة على الطبيعة. كايتقدر بلي لعداد د هاد النوع بين 25 و 100 مليون فرد ف لعالم، و جوايه 12.6 حتى ل 25.8 مليون من هاد الطيور كايتجاوجو ف أوروپا. أطول عمر مشجل د شي طيكوك شايع كان 6 سنين، 11 لشهر، و يوماين ف لمملكة لمتحدة.

## لوصف
تصغير|طيكوك شايع طاير

الطول د الطيكوك الشايع مابين 32–34 سنتيميطر من لمنقار ل لقزيبة، و ب قزيبة طولتها بين 13–15 ل سنتيميطر، و ب عرض د الجنحين بين 55–60 سنتيم. لكراوع عندو قصار. و كسدتو رقيقة و غادية ل الرمادي، و قزيبتو طويلة، و بحال لباشق ف الطيران، عندو ضربات د الجناح منضمين. ف وقيتة موسم لمجاوجة، الطيكوكات الشايعين ف لغالب كايهبطو ل شي عرش ولا عنقود (perch) كايطل برّا الشجرة ب جنحين مدليين و قزيبة مهزوزة. واحد النمط د اللون غادي ل لحمر موجود ف النتوات لبالغات و لاكين دايماً كايكون ف لفراخ. تفتارض بلي هاد اللون تطوور باش يردع الضسارة د الدكور ولا لحْمية (mobbing) د النواع لمضيّفين.

تصغير|طيكوك أوراسي (ك. ك. باكيري) من ملجأ پانݣولاخا د لحياة لبرية ف شرق سيكيم، لهند

ݣاع الدكور رماديين، لقرجوطة عندهم الرمادية مجبّدة حتى ل الصدر ب علمة فاصلة ماضية بين لخطوط د الطراف التحتانيين. لقزحية، الضورة د لعين، الجدر د لمنقار و لكراوع صوفر. النتوات الرماديات لبالغات عندهوم لون وردي فاتح و ضهر فاتح حتى ل لخطوط و الجناب د لعنق، و شي مرّات شي نقطات صغار محمّرين ف الجناوح لبراويين لكبار و لوسطانيين و ف التشبيكات لبرّاويين ف الجناوح التانويين.

النتوات لبالغات ب نمط اللون لي غادي ل لحمر عندهوم طراف فوقانيين ب لقهوي محمّر ب خطوط رماديين ولا كحلين. لخطوط لكوحل د الطراف لفوقانيين ضيّقين على لخطوط لي غاديين ل لحمر، هادشي عكس لفراخ ب نمط اللون لمحمّر، فين لخطوط لكوحل عْرْضْ.

الطياكك الشايعين ف فصل لخريف اللولاني ديالهم كايكون عندهم نمط الريش منوّع. شي وحدين كايكون عندهم طراف فوقانيين ب لقهوي لبندقي ب خطوط مجهدين، ف لوقيتة لي وحدين خرين ب الرمادي، الطيور لي ب اللون لقهوي محمّر عندهم طراف فوقانيين ب خطوط شداد معا شي ريشات، لقمقومة ديالهم ب لبيْض لكريمي. كولّهم عندهم قمقومات ب لبيْض ف الجناوح لبراويين لفوقانيين و الجناوح الرئيسيين. الجناوح التانويين و لبرّاويين لكبار فيهم خطوط ولا نقاط ب لبندقي. ف الربيع، الطيور لي فݣسو ف لعام لفايت يقدر يبقاو عندهم شي خطوط ف الجناوح التانويين و ف لبرّاويين. أوضح خصايل كايئيدونتيفييو فراخ الطيكوك الشايع هوما الطّاشات لبيضين لي ف لقفا و لحواشي لبيضين د الريش.

الطياكك الشايعين كاينسالخو (Moulting) جوج خطرات ف لعام: نسيلاخ جوزئي ف الصيف و نسيلاخ كامل ف الشتا. الدكور كايوزنو جوايه 130 ݣرام و النتوات جوايه 110 ݣرام. الطيكوك الشايع كايبان بزاف بحال الطيكوك الشرقي (Oriental cuckoo)، لي جناوحو قصر ب شوية ف لمتوسط. هاد التشابيهات كايتجبدو حتى ف نماط اللون لمحمّرين، لي حتى هوما حاضرين ف الطياكك الشرقيين. لحضور د نماط اللون لمحمّرين يقدر بزاف يكون من الجدود لقدام د هاد النواع د الطياكك ب جوج.

## لميميك عند لبالغين

تصغير|طيكوك بالغ (لفوق) كايميميكي لباشق لأوراسي، هادشي لي كايعطي ل النتوا لوقت باش تحط لبيض ب شكل پارازيطي
الطراف التحتانيين لمخططين ديال الطيكوك الشايع كايشبهو ل دوك لي عند طير لباشق لأوراسي، لي هو مفتارس ديال الطيور لبالغين. واحد الديراسة لي كاتقارن الستيجابات د هزاجات لقصب، لي هو طير مضيّف د فراخ الطيكوك، و لي كاتّلاعب ب واحد لموضيل د تحنيط الطياكك و طيور لباشق، لقات بلي هزاجات لقصب كانو عنيفين كتر معا الطيكوكات ب طراف تحتانيين ماواضحينش، هادشي كايلمّح بلي التشابيه معا لباشق ف لغالب كايعاون الطيكوك يوصل ل لعش د شي مضيّف محتامل. طيور صغار خرين، كيف لحدّادات لكبار و لحدادات الزورق، وراو واحد لحالة من لخلعة و تجنبو يمشيو ياكلو ف لوقيتة منين شافو يا طيور لباشق يا الطيكوكات؛ هادشي كايعني بلي شكل الطيكوك لي كايشبه ل لباشق و الصقور لخرين كايتوضّف كا ميميك د لحماية، يا على ود باش ينقص لهجمات د الصقور ولا باش يخلّي تبرزيط لعشاش ديالو سهل.

لمضيّفين كايهجمو كتر على الطياكك منين كايشوفو الجيران كايتحاماو عليهوم. لوجود ديال الجوج نماط د الريش ف النتوات واقيلا كاين ب سباب لعزيلة على حساب التردود - frequency-dependant selection يلا كانت لمعلومة كاتطبق غير على نماط اللون لي شافوهوم لمضيّفين و هوما محاميين عليهوم من الطيور الجيران. ف واحد التجريبة تصايبات ب طيكوكات د بلعاني من ݣاع نماط اللون و واحد لباشق، هزاجات لقصب ف لغالب كانو كايهجمو على نماط اللون د الطيكوك كتر من لباشق، و وكانو كتر كايتحاماو على شي نمط د اللون ديال شي طيكوك فلاني منين كايشوفو الطيور الجيران كايتحاماو على هاد النمط اللوني، هادشي كايقلل على هاد نمط اللوني النجاح ف لمناسلة و ف التالي كاتبقى ليه غير عزيلة نمط اللون لي شايع قل.

## الصوت و لمغازلة
تصغير|صوت الطيكوك الشايع، موخود من فونطان لو كونط، فرانسا

لغنّاية د الدكر، "ݣوو-كو"، كاتطلق ف لعادة من شي عرش برّاوي ف الشجرة. ف وقيتة موسم لملاقية الدكر ف لعادة كايطلق صوات ب تقطاعات ب 1–1.5 تانية، ف ݣروپات فيهم 10–20، معا ستيراحة ل شي تواني بينات لݣروپات. النتوا عندها واحد لعيطة مجهدة كيف لبواقة. لغناية كاتبدا كا طون صغيرة غادة و كاتهبط ف لبدية د لعام ف أبريل، و ماحد لموسم غادي و التقطاع كايولي يعراض، حتى ل الطون التالتة و الرابعة لكبار، و ف يونيو الطيكوك "كاينسى الطونات ديالو" - "Tunes" و يقدر يطلق عيطات خرين بحال التقطاعات لي غاديين و كايطلعو. الجناوح كايتدلاو منين الطير كايعيط ب جهد، و منين الدكر كايكون قريب ل شي نتوا محتاملة، دايماً كايبدا يفرفر قزيبتو من جنب ل جنب ولا كايعوّج كسدتو من جنب ل جنب.

## التوزيع و لموؤل
ف لأصل طير د لأراضي لمحلولين، الطيكوك الشايع مهاجر صيفي كايكون منتاشر ب شكل عريض ف أوروپا و آسيا وشمال إفريقيا، و كايدوز الشتا ف إفريقيا. الطيور كايوصلو ل أوروپا ف أبريل و كايمشيو منها ف شتنبر. الطيكوك الشايع بان عاوتاني كا نوع موضّر ف لبارباضوس، ميريكان، ݣرينادلاند، إندونيسيا، پالاو، سيشيل، طايوان و الشينوا. بينات 1995 و 2015، التوزيع ديال الطيكوكات وسط لمملكة لمتحدة تكبّ ل الشمال، ب نقصان د 69٪ ف النݣليز و لايني زيادة د 33٪ ف سكوتلانضا.

## السلوك
### لماكلة و التقاوت
الريجيم د الطياكك الشايعين مكوّن من لبخوش، بحال ليرقات لمشعرين، لي مداقهوم مرّ ل بزاف د الطيور، هادشي كايخلّيه مختص ف هاد النوع. شي مرّات عاوتاني كاياكلو لبيض و لفراخ.

## لمجاوجة

تصغير|هزاج لقصب لأوراسي كايربّي فرخ د الطيكوك الشايع
الطيكوك الشايع كايتعتابر پارازيط ب السيف؛ كايحط بيضاتو ف عشاش ديال طيور خرين. لبيضات لمفقوسين د الطيكوك يقدرو يدفعو بيضات د لمضيّف برا لعش ولا يقدرو يترباو معا لفراخ ديال لمضيّف. النتوا تقدر تزور حتى ل 50 عش ف وقيتة موسم لمجاوجة. هاد النوع كايتجاوج لأول خطرة ف عمر عاماين.
### لميميك د لبيض
كتر من 100 نوع مضيّف فايت تسجل: پيپيت لحقول، برطال الشوك و هزاج لقصب من أكتر لمضيّفين الشايعين ف شمال أوروپا؛ هزاج الجردة، پيپيت لحقول، هزاز لقزيبة لبيض (لمبرقع) و حمرة الصدر لأوروپي ف أوروپا لوسطانية؛ الجاوج د الجبل (brambling) و حمريطة الشايع (common redstart)ف فينلانضا؛ و هزاج لقصب لكبير ف هنݣاريا.

النتوات د الطيكوك الشايع مقسمين ل سلالات د النواع لمضيّفين (Gentes) – ݣروپات د النتوات كايخيّرو ب الضبط شي عش د شي نوع مضيّف فلاني و كايحطو بيضات كايشبهو ل لبيضات د النوع لمضيّف لفلاني ف اللون و النمط. واحد الدليل من التحاليل على لا دي إن لميطوكندري ورى بلي كل سلالة د نواع لمضيّفين من الطياكك يقدر يكون عندها أصول مبدلين و مساتقلين ب سباب التبرزيط (Parasitism) على شي مضيّفين مضبوطين من عند جدود مبدلين. واحد لفرضية مرتابطة ب لوراتة ديال لميميك د مضهر لبيضة هي بلي هاد لخصلة كاتورّت غير من عند النتوا، هادشي كايعطي بلي هاد لخصلة كاتتهز ف لكروموزوم W لي كايضبط الجنس (النتوات كايكونو WZ و الدكور ZZ). واحد التحليل جيني د سلالات النواع لمضيّفين من الطياكك كايدعم هاد لموقتاراح ب لقيان تنواعات زايدين ف لا دي إن لميطوكندري، و لاكين ماشي ف لا دي إن لميكروساطيليتي. لموقتاراح الجاوج على لوراتة د هاد لخصلة هو الجينات لي كايكونطروليو لخصايل د لبيضة كايتهزو من لأوطوزومات ف بلاصة مايتهزو غير ف لكروموزمات W. واحد التحليل الجيني آخر ديال سلالات النواع لمضيّفين من الطياكك لي متعايشين معا بعضياتهوم (Sympatric) كايدعم لموقتاراح الجاوج د لقيان تنواعات زايدين ف لا دي إن لميكروساطيليتي و لميطوكوندري ب جوج بيهوم. يلا خدينا ف لبال لميلان د الطيكوك الشايع ف لمجاوجة معا بزاف د النتوات و لولادة ديال فراخ كايترباو ف لعش د كتر من نوع مضيّف واحد، كايبان بلي الدكور ما كايعاونوش ف ف لمحافضة على سلالات النواع لمضيّفين (Gentes) د الطياكك الشايعين. و عليها، الدكور و النتوات د الطيكوك الشايع ب جوج بيهوم يقدرو يعاونو ف لمحافضة على لميميك لمتعدد النماط د لبيضة  تقشع بلي غالبية النواع د الطياكك اللاپارازيطيين كايحطو بيضات بويض، بحال لغالبية د الطيور لي ماشي من عصفوريات الشكل ب ستيتناء الطيور لي كايعششو ف لرض.

تصغير|ربعة د لمجموعات د بيضات هزاج لقصب، كل مجموعة فيها بيضة وحدة (لكبيرة) د الطيكوك الشايع

تصغير|جوج بيضات د الطيكوك الشايع (ك. ك. كانوروس) - (ف ليسر) ب لموقارنة معا بيضات هزاج لقصب لكبير (آكروسيفالوس آرونديناسيوس)

تصغير|بيضة الطيكوك الشايع (كوكولوس كانوروس پانݣسي) - (ف ليسر) ب لموقارنة معا بيضات حمريطة موسيِيه (فينيكوروس موسييري)

مادام الطيكوك الشايع تطوور باش يحط لبيض لي كايقلد لبيض د لمضيّف، النوع لمضيّف حتى هو تآضاپطا و ولا قادر باش يفرّز لبيضة د الطيكوك. واحد الديراسة ديال 248 طيكوك شايع و بيضات د لمضيّف بيّنات بلي النتوات د الطيكوك لي برزطو لعشاش د طير حمريطة الشايع (Common redstart) حطو بيضات لي واتاو حسن من الطيكوكات لخرين لي ستهدفو لعش د برطال الشوك. التاسپيكتريت تخدمات باش ترسم كيفاش النواع لمضيّفين شافو بيضات الطيكوك. الطياكك لي ستهدفو عشاش برطال الشوك حطو بيضات بويض، و بيضات قهويين منقطين، عكس برطال الشوك لي عندو بيضات زورق. لفرضية كاتلمح بلي طيور لحمريطة الشايعين تبرزطو من الطياكك الشايعين لوقت طؤل، و عليها تطوورو حسن من براطل الشوك ف قشيع لبيضات د الطيكوك. الطيكوك، معا لوقت، ولى محتاج يطوور بيضات مّيميكيين ب شكل مضبوط باش يفلحو ف تبرزيط لحمريطة. على لعكس، الطياكك ماكايبانش بلي جربو شي ضغط تطووري باش يطوورو بيضات لي كاتميميكي ب شكل قريب دوك د براطل الشوك، و براطل الشوك ماكايبانش بلي هوما قادرين باش يفرّزو بينات لبيضات د الجوج نواع، وخا اللوان ديالهوم مبدلين بزاف. حيتاش طير الشوك ماقادرش يفرّز بينات لبيض، كايتلمّح بلي ما دوزوش التبرزيط ل شي وقت طويل بزاف، و باقيين ما طووروش شي دفاعات ضد هادشي، عكس لحمريطة.

ديراسات تدارو على عشاش هزاج لقصب لكبير ف هنݣاريا لوسطانية، وراو واحد التردود "زايد ب شكل ماشي عادي" د التبرزيط (پارازيتيزم) د الطيكوك الشايع، ب 64٪ من لعشاش تبرزطو. ف هاد لعشاش لي ستهدفوهم الطياكك، 64٪ منهم كان فيهم بيضة وحدة د الطيكوك، 23٪ فيهم جوج، 10٪ فيهم تلاتة و 3٪ فيهم ربعة د بيضات الطيكوك الشايع. ف الطوطال، 58٪ د بيضات الطيكوك الشايع تحطو ف عشاش لي تبرزطو ل بزاف د لمرّات. منين كايحطو بيضات ف عشاش لي تبرزطو أصلاً، النتوات د الطيكوك كايحيّدو شي بيضة علّاه، هادشي كايبين بلي ماكيديروش لحݣرة بينات لبيضات د هزاجات لقصب معا دوك د الطياكك لخرين.

تلقى بلي لعشاش لقراب من لعروشا د الطيكوك، كانو هوما لمحسوسين كتر: شلاّ عشاش تبرزطو كانو قرب لنقاط لحضية (Vantage)، و لعشاش لي ما تبرزطوش كانو بعاد. تقريباً ݣاع لعشاش لي كانو قراب ل نقاط لحضية وقع ليهوم التبرزيط. لعشاش لي كانو كايبانو واضحين كتر، كان ف لغالب كايعزلهوم الطيكوك الشايع. النتوات د الطيكوك كايخدّمو نقاط لحضية ديالهوم باش يحضيو شي مضيّف محتامل و باش تجيهوم ساهلة يلقاو لعشاش ف لوقيتة لي غايحطو لبيض، وخا هاكداك، الديراسات كاتبين بلي عيطة لالارم ديال لمضيّف تقدر حتى هي تلعب دور موهيم ف لوقيتة د التقلاب على لعشاش.

تنوعات الستيجابات د هزاجات لقصب لكبار على لبيضات د الطيكوك الشايع: 66٪ قبلو ب لبيض؛ 12٪ سيّبوهم؛ 20٪ خلّاو لعش ف خطرة؛ 2٪ دفنو لبيض. 28٪ من بيضات الطيكوك توصفو "متقونين" ف لميميك ديالهوم ل بيضات لمضيّف، و لهزاجات ماقبلوش ب لبيضات د الطيكوك لي "مامتقونينش" ف غالبية لوقات. الدوݣري د لميميك خلات صعيبة على هزاجات لقصب و حتى بنادم يميّزو بينات لبيضات.

لقياس د لبيضة 22 × 16 لميليميطر و كاتوزن 3.2 ݣرام، 7٪ منها قشرة. لباحتين وراو بلي النتوا د الطيكوك الشايع قادرة تخلي لبيضة ف كسدتها ل 24 ساعة إكسطرا قبل ماتحطها ف عش لمضيّف. هادشي كايعني بلي لفرخ د الطيكوك يقدر يفقس قبل من لفراخ د لمضيّف، و يقدر يسيّب لبيضات لي مامفقوسينش من لعش. عولاما حضنو بيضات د الطيكوك الشايع ل 24 ساعة ف نفس حرارة د كسدة الطير لي هي 40 سيلسيوس، و فحصو لأجنّة، لي لقاوهوم "ف ضروف حسن" من النواع لخرين لي تفحصو. لفكرة ديال 'لحضانة الدخلانية' تحطات لأول مرة ف 1802 و الجامعين د لبيض من لقرن 18 و 19 قالو بلي من لي لقاو لأجنة د الطيكوك ف ضروف حسن من دوك ديال النواع لمضيّفين.

واحد الديراسة خدمات التصوير لفوطوݣرافي و التاسپيكتريت معا واحد لموقاربة تحليلية أوطوماتيكية باش يحللو بيضات الطيكوك و باش يتوقعو لهوية د نتوات الطير على حساب الشكل د بيضتهوم ورات بلي النتوات د الطيكوك لفرّاديات (Individual) حطو بيضات ب شكل مشابه، و لبيضات لي تحطو من النتوات لمباعدين جينيا مبدلين كتر ف اللون.

هادي ليستة كاملة على النواع لمضيّفين د الطيور لي كايطرا ليهم تبرزيط من الطيكوك الشايع، ديال د. نوميروڤ (2003)؛ السميات ديال الطيور لي تلقاو ف عشاشهم بيضات و فراخ د الطيكوك كتر من 10 د لخطرات (مكتوبين ب لون غلض).

# هزاج الشجر صفر لكرش (Abroscopus superciliaris)
# **لينوط شايع** (Acanthis cannabina)
# **كاماتشو**(Acanthis flammea)
# هزاج حقول الروز (Acrocephalus agricola)
# هزاج بو موسطاش (Acrocephalus melanopogon)
# **هزاج لقصب كبير** (Acrocephalus arundinaceus)
# **هزاج لقصب كحل لحجبان** (Acrocephalus bistriqiceps))
# **هزاج لقصب د بلايث** (Acrocephalus dumetorum)
# **هزاج لما** (Acrocephalus paludicola)
# **هزاج لݣلتات لحادرين** (Acrocephalus palustris)
# **هزاج التارة** (Acrocephalus schoenobaenus)
# **هزاج لقصب أوراسي** (Acrocephalus scirpaceus)
# **هزاج لقصب غوّات** (Acrocephalus stentoreus)
# مخطط الجناح بو جبهة مصدية (Actinodura eqertoni)
# حداد طويل لقزيبة (aegithalos caudatus)
# **قوبع أوراسي** (Alauda arvensis)
# **فولڤيطا قهوية** (Alcippe brunnea)
# فولڤيطا كستناوية الجناح (Alcippe castaneceps)
# فولڤيطا صفرة لحلق (Alcippe cinerea)
# فولڤيطا نيپالية (Alcippe nipalensis)
# فولڤيطا قهوية لحنك (Alcippe poioicephala)
# **پيپيت الصحرا** (Anthus campestris)
# **پيپيت حمر لحلق** (Anthus cervinus)
# پيپيت د بلايث (Anthus godlewskii)
# **پيپيت زيتي الضهر** (Anthus hodgsoni)
# **پيپيت نيوزيلانضي** (Anthus novaeseelandiae)
# **پيپيت لحقول** (Anthus pratensis)
# پيپيت وردي (Anthus roseatus)
# پيپيت صفر لكرش (Anthus rubescens)
# **پيپيت لما** (Anthus spinoletta)
# پيپيت المرتفعات (Anthus Sylvanus)
# **پيپيت الشجر** (Anthus trivialis)
# صياد الرتيلا الصغير (Arachnothera longirostris)
# صياد الرتيلا بمخطط (Arachnothera magna)
# قصير الجناح لݣليول (Brachypteryx leucophrys)
# قصير الجناح د جاڤا (Brachypteryx Montana)
# قوبع بو طربوش حمر (Calandrella cinerea)
# **لونݣسپور د اللاپلاند** (Calcarius Lapponicus)
# كاردويليس كانيسيپس (Carduelis caniceps)
# **موقنين شايع** (Carduelis Carduelis)
# **جوييش صفر لمنقار** (Carduelis flavirostris)
# **جاوج حمر شايع** (Carpodacus erythrinus)
# جاوج حمر د پالاص (Carpodacus roseus)
# دابة الشجر قصيرة الصبع (Certhia brachydactyla)
# دابة الشجر أوراسية (Certhia familiaris)
# **هزاج د سيتي** (Cettia Cetti)
# هزاج الشجيرات بو كبوط قهوي (Cettia fortipes)
# **دخلة كستناوية لقزيبة** (Cercotrichas qalactotes)
# **خضري شايع** Chloris Chloris)
# خضري بو طربوش رمادي (Chloris sinica)
# طير لورق دهبي الجبهة (Chloropsis aurifrons)
# طير لورق ليموني لكرش (Chloropsis hardwickii)
# غرّاف قهوي Cinclus pallasii)
# **سيستيكولا بو بتور** (Cisticola juncidis)
# **سيستيكولا دهبي الراس** (Cisticola exilis)
# **جوييش زيتي كبير لمنقار** (Coccothraustes (coccothraustes
# كوتشووا حجري (Cochoa purpurea)
# كوتشووا خضر (Cochoa virdis)
# شاما بيض لقاع (Copsychus malabaricus)
# عقعق مو حنا شرقي (Copsychus saularis)
# عتريس كحل الجناح (Coracina melaschistos)
# خطاف الدبان رمادي الرأس (Culicicapa ceylonensis)
# **عقعق لازوردي الجناح** (Cyanopica cyanus)
# خطاف الدبان زرق (Cyanoptila cyanomelana)
# خطاف الدبان زرق بو حلق زرق (Cyornis rubeculoides)
# خطايفة الدار شايعة (Delichon urbica)
# ضرونݣو برونزي (Dicrurus aeneus)
# ضرونݣو مرمد (Dicrurus leucophaeus)
# **تيبيبط صفر الصدر** (Emberiza aureola)
# **تيبيبط حمر الراس** (Emberiza bruniceps)
# **تيبيبط لݣمح** (Emberiza calandra)
# تيبيبط صفر لحجبان (Emberiza chrysophrys)
# تيبيبط الصخر (Emberiza CIA)
# **تيبيبط لحقول** (Emberiza cioides)
# **تيبيبط سيرل** (Emberiza cirlus)
# **تيبيبط صفر** (Emberiza citrinella)
# تيبيبط صفر لحلق (Emberiza elegans)
# **تيبيبط كستناوي لودنين** (Emberiza fucata)
# تيبيبط جارديني (Emberiza hortulana)
# إمبيريزا إكطيريكا (Emberiza icterica)
# تيبيبط كحل الراس (Emberiza melanocephala)
# **تيبيبط صغير** (Emberiza pusilla)
# تيبيبط مصدي (Emberiza rustica)
# تيبيبط كستناوي (Emberiza rutila)
# **تيبيبط لغابة الشايع** (Emberiza schoeniclus)
# **تيبيبط كحل لوجه** (Emberiza spodocephala)
# تيبيبط د تريسطرام (Emberiza tristami)
# قزيبة لفورشيطة كحل الضهر (Enicurus immaculatus)
# **قزيبة لفورشيطة منقط** (Enicurus maculatus)
# قزيبة لفورشيطة رمادي الضهر (Enicurus schistaceus)
# **حمرة الصدر/مو حنا شايع** (Erithacus rubecula)
# **قوبع بو ݣرون** (Eremophila alpestris)
# جوييش جاپوني كبير لمنقار (Eophona personata)
# خطاف الدبان رمادي الضهر (Ficedula hodgsonii)
# **خطاف الدبان أرورپي منقط** (Ficedula hypoleuca)
# خطاف الدبان النرجس (Ficedula narcissina)
# خطاف الدبان حمر الصدر (Ficedula parva)
# خطاف الدبان لبلومارين (Ficedula supercialis)
# خطاف الدبان زرق رمادي (Ficedula tricolor)
# **جوييش أوراسي شايع** (Fringilla coelebs)
# **جوييش الجبل** (Fringilla montifringilla)
# قوبع بو عرف (Galerida cristata)
# سمنة ضاحكة مخططة (Garrulax lineatus)
# يطروك مرمد (Hemixos flavala)
# سيبيا حمرانية الضهر (Heterophasia annectans)
# **سيبيا رمادية** (Heterophasia gracilis)
# هزاج مصبّط (Iduna caligata)
# **هزاج صفريط** (Hippolais icterina)
# هزاج الزيتون شرقي (Hippolais pallida)
# هزاج نغايمي (Hippolais polyglotta)
# هزاج د سايكس (Iduna rama)
# **خطايفة د لخزين** (Hirundo rustica)
# خطاف الدبان زرق بو قرفادة كحلة (Hypothimis azurea)
# يطروك ملغاشي (Hypsipetes madagascariensis)
# **يطروك الجبل** (Ixos mcclellandi)
# حمريطة بيض لكرش (Luscinia phoenicuroides)
# **صرد معكّس** (Lanius bucephalus)
# **صرد حمر الضهر** (Lanius collurio)
# **صرد قهوي** (Lanius cristatus)
# **صرد رمادي كبير** (Lanius excubitor)
# **صرد رمادي صغير** (Lanius minor)
# **صرد طويل لقزيبة** (Lanius schach)
# **صرد حمر لݣنة** (Lanius senator)
# صرد ببري (Lanius Tigrinus)
# **ميسييا فضي لودنين** (Leiothrix argentarius)
# **سمنة ضاحكة حمرة لمنقار** (Leiothrix lutea)
# هزاج حدادي بيض لحجبان (Leptopoecile sophiae)
# سمنة ضاحكة حمرة لوجه (Liocichla Phoenicia)
# وكال الجراد د لواد (Locustella fluviatilis)
# وكال الجراد د ساڤي (Locustella luscinioides)
# **وكال الجراد قهوي د الشجيرات** (Locustella luteoventris)
# **وكال الجراد شايع** (Locustella naevia)
# وكال الجراد د ميديندوغف (Locustella ochotensis)
# **قوبع لغابة** (Luscinia arborea)
# مو حنا زرقا هندية (Luscinia brunnea)
# **ياقوتي لحلق سيبيري** (Calliope calliope)
# مو حنا زرقا سيبيرية (Luscinia cyane)
# **حسنية سمنية** (Luscinia luscinia)
# **حسنية شايعة** (Luscinia megarhynchos)
# **ياقوتي لحلق د لهيمالايا** (Luscinia pectoralis)
# **زرق لحلق** (Luscinia svecica)
# ترتار حدادي مشرّط (Macronous gularis)
# طير الربيع مشرّط (Megalurus palustris)
# مينلا زرقة الجنحين (Minla cyanouroptera)
# **سمنة الصخر مو طربوش زرق** (Monticola cinclorhyncha)
# مونتيكولا إيريثروكاصطرا (Monticola erythrogastra)
# سمنة الصخر بيضة لحلق (Monticola gularis)
# **سمنة الصخر كستناوية لكرش** (Monticola rufiventris)
# سمنة الصخر شايعة (Monticola saxatilis)
# سمنة الصخر زرقا (Monticola solitarius)
# **هزاز لقزيبة بيض** (Motacilla alba)
# **هزاز لقزيبة رمادي** (Motacilla cinerea)
# **هزاز لقزيبة سيطروني** (Motacilla citreola)
# **هزاز لقزيبة صفر غربي** (Motacilla flava)
# هزاز لقزيبة جاپوني (Motacilla grandis)
# خطاف الدبان قهوي الصدر (Muscicapa muttui)
# **خطاف الدبان منقط** (Muscicapa striata)
# **خطاف الدبان زرق مخضر** (Eumyias thalassinus)
# كبير لمنقار بيض الجنحين (Mycerobas carnipes)
# سمنة صفارة زرقا (Myophonus caeruleus)
# ترتار نمنمي مخطط (Napothera brevicaudata)
# **ترتار نمنمي بو حجبان** (Napothera epilepidota)
# **نيلطاڤا كبيرة** (Niltava grandis)
# **نيلطاڤا صغيرة** (Niltava macrogrigoriae)
# **نيلطاڤا حمرانية لكرش** (Niltava sundara)
# بلق غربي كحل لودنين (Oenanthe hispanica)
# بلق شهب (Oenanthe isabellina)
# **بلق شمالي** (Oenanthe oenanthe)
# بلق مبرقع (Oenanthe pleschanka)
# أوريول دهبي أوراسي (Oriolus oriolus)
# خياط غالق لعنق (Orthomus atrogularis)
# **خياط شايع** (Orthomus sutorius)
# حداد بو موسطاش (Panurus biarmicus)
# منقار لپاپاغيو كحل الصدر (Paradoxornis flavirostris)
# منقار لپاپاغيو خمري لحلق (Sinosuthora webbiana)
# حداد زرق أوراسي (Cyanistes caeruleus)
# حداد كبير (Parus major)
# حداد صفر لحناك (Parus spilonotus)
# جاوج د الدار (Passer domesticus)
# جاوج صبليوني (Passer hispaniolensis)
# **جاوج الشجر أوراسي** (Passer montanus)
# جاوج صهب (Passer rutilans)
# ترتار منقط لحلق (Pellorneum albiventre)
# ترتار ليموني الصدر (Pellorneum tickelii)
# ترتار منفوخ لحلق (Pellorneum ruficeps)
# مينيڤيط رمادية لݣادومة (Pericrocotus solaris)
# حمريطة شرقي (Phoenicurus auroreus)
# **حمريطة حمراني الضهر** Phoenicurus erythronotus)
# حمريطة زرق الجبهة (Phoenicurus frontalis)
# **حمريطة لما رمادي مزرقط** (Phoenicurus fuliginosus)
# **حمريطة مغريبي** (Phoenicurus moussieri)
# **حمريطة كحل** (Phoenicurus ochruros)
# **حمريطة شايع** (Phoenicurus phoenicurus
# **هزاج غليض لمنقار** (Phragamticola aedon)
# **هزاج بونيلي غربي** (Phylloscopus bonelli)
# **هزاج قطبي** (Phylloscopus borealis)
# هزاج صفر غناي (Phylloscopus cantator)
# **شفشاف شايع** (Phylloscopus collybita)
# هزاج كبريتي لكرش (Phylloscopus griseolus)
# **هزاج صفر لحجبان** (Phylloscopus inornatus)
# هزاج لوراق د پالاس (Phylloscopus proregulus)
# **هزاج لورق د بلايث** (Phylloscopus reguloides)
# **هزاج لخشب** (Phylloscopus sibilatrix)
# هزاج د رادي (Phylloscopus schwarzi)
# **هزاج الصفصاف** (Phylloscopus trochilus)
# عقعق أوراسي (Pica pica)
# جناح لكاس مقشر الصدر (Pnoepyga albiventer)
# جناح لكاس قزم (Pnoepyga pusilla)
# ترتار حدب مصدي لحناك (Pomatorhinus erythrogenys)
# ترتار حدب بو تاج كحل (Pomatorhinus ferruginosus)
# ترتار حدب مخطط الصدر (Pomatorhinus ruficollis)
# ترتار حدب بيض لحجبان (Pomatorhinus schisticeps)
# **پرينيا كحلة لحلق** (Prinia atrogularis)
# **پرينيا لهيمالايا** (Prinia crinigera)
# پرينيا صفرة لكرش (Prinia flaviventris)
# **پرينيا رشيقة** (Prinia gracilis)
# پرينيا محمرة (Prinia rufescens)
# پرينيا قهوية الضهر (Prinia subflava)
# برطال الشوك كحل لحلق (Prunella atrogularis)
# برطال الشوك الصنوبري (Prunella collaris)
# برطال الشوك قهوي (Prunella fulvescens)
# **برطال الشوك شايع** (Prunella modularis)
# برطال الشوك مو حنا (Prunella rubeculoides)
# برطال الشوك حمراني الصدر (Prunella strophiata)
# ترتار سمني زغرات (Pteruthius aenobarbus)
# **يطروك حمر لقاع** (Pycnonotus cafer)
# يطروك صفريط (Pycnonotus flavescens)
# يطروك لهيمالايا (Pycnonotus leucogenys)
# يطروك بو طربوش كحل (Pycnonotus melanicterus)
# **دغناش أوراسي** (Pyrrhula pyrrhula)
# **بو عرف دهبي** (Regulus regulus)
# فرفار لقزيبة بيض لحلق (Rhipidura albicollis)
# **فرفار لقزيبة بيض لحجبان** (Rhipidura aureola)
# جوييش الصحرا (Rhodospiza obsoleta)
# ترتار نمنمي طويل لمنقار (Rimator malacoptilus)
# **قليعي مبرقع د الشجيرات** (Saxicola caprata)
# **قليعي رمادي د الشجيرات** (Saxicola ferrea)
# **قليعي بيض لقزيبة** (Saxicola leucurus)
# **قليعي الصخر صغير** (Saxicola rubetra)
# **قليعي سيبيري** (Saxicola maurus)
# نمنم الشجر مخطط (Scotocerca inquieta)
# هزاج بو تاج خضر (Seicercus burkii)
# **هزاج بو تاج كستناوي** (Seicercus castaniceps)
# هزاج بو قناع رمادي (Phylloscopus xanthoschistos)
# كانار سيبيري (Serinus canaria)
# سيرين/كانار حمر الجبهة (Serinus pusillus)
# هراس لݣوز هندي (Sitta castanea)
# هراس لݣوز رطب الجبهة (Sitta frontalis)
# **هزاج نمنمي ليموني الصدر** (Spelaeornis longicaudatus)
# جوييش الشوك أوراسي (Spinus spinus)
# يطروك بو عرف (Spizixos canifrons)
# ترتار رمادي لحلق (Stachyris nigriceps)
# ترتار حمراني الجبهة (Stachyris rufifrons)
# زرزور شايع (Sturnus vulgaris)
# **بو طربوش أوراسي** (Sylvia atricapilla)
# **هزاج دهبي** (Sylvia borin)
# هزاج لبلقان (Sylvia cantillans)
# **بيض لحلق شايع** (Sylvia communis)
# هزاج بو مضاضر (Sylvia conspicillata)
# **بيض لحلق صغير** (Sylvia corruca)
# **هزاج طريسطرام** (Sylvia deseticola)
# **هزاج أورفيوس غربي** (Sylvia hortensis)
# **هزاج كحل الراس** (Sylvia melanocephala)
# **هزاج مشرط** (Sylvia nisoria)
# **هزاج مموّج** (Sylvia undata)
# **خطاف الدبان فردوسي هندي** (Terpsiphone paradisi)
# طيسيا رمادية لكرش (Tesia cyaniventer)
# ترتار كستناوي الطربوش (Timalia pileata)
# سمنة ضاحكة قهوية الطربوش (trochalopteron austeni)
# سمنة ضاحكة شاعلة (Trochalopteron virgatum)
# **نمنم أوراسي** (Troglodytes troglodytes)
# سمنة جاپونية (Turdus cardis)
# سمنة كحلة الصدر (Turdus dissimilis)
# **سمنة حمرة الجنحين** (Turdus iliacus)
# **جحمومية شايعة** (Turdus merula)
# سمنة مو حجبان (Turdus obscurus)
# **سمنة غناية** (Turdus philomelos)
# **أجيرة لحقول** (Turdus pilaris)
# سمنة مو سنسلة (Turdus torquatus)
# سمنة وحدانية اللون (Turdus unicolor)
# سمنة الدبق (Turdus viscivorus)
# جوييش مسكي طويل لقزيبة سيبيري (Uragus sibiricus)
# هزاج الشجيرات باهت الرجلين (Urosphena pallidipes)
# **يوهينا مو شوارب** (Yuhina flavicolis)
# يوهينا حمرانية لكرش (Yuhina occipitalis)
# سمنة ليمونية الراس (Geokichla citrina)
# سمنة غالقة الجناب (Zoothera marginata)
# سمنة طويلة لمنقار (Zoothera monticola)
# بيض لعينين هندي (Zosterops palpebrosa)

### لفراخ

تصغير|فرخ ديال الطيكوك الشايع ف عش د پيپيت الشجر
لفراخ كايفقسو من بعد 11–13 ليوم. و كايكونو عريانين و مامكمولينش. هاد لفراخ د الطيكوك كايسيّبو ب شكل منهاجي ݣاع التفريخات د لمضيّف من وسط لعش د لمضيّف. و كايكونو كبر ب زايد من لمضيّفين ديالهوم، و كايخصهوم يهرفو على لماكلة لي كاتجيهوم من لوالدين. لفرخ د هاد النوع كايزاوط لبيضات لخرين برّا لعش ب دفيعهوم ب اللور ديالو من لحاشية د لعش. يلا لبيضة د لمضيّف فقسات قبل من الطيكوك، لفرخ د الطيكوك كايولي يدفع لفراخ لخرين برا لعش ب نفس الطريقة. ف 14 ليوم، فرخ الطيكوك الشايع كايولي لقد ديالو تلاتة د لمرات كبر من شي هزاج لقصب بالغ.

الضارورة د الطياكك ل هاد السلوك د الطريد باقية ما واضحاش. واحد لفرضية هي لمنافسة معا لفراخ د لمضيّف كاتودي ل نقصان ف لوزن ديال فرخ الطيكوك، و هادشي لي كايحط واحد الضغط عزيلي (Selective pressure) ل السلوك د الطريد. واحد التحليل ديال كمية لماكلة لمعطية من لوالدين لمضيّفين ل فراخ الطيكوك ف لحضور و لغياب د خوت مضيّفين، ورى بلي منين فراخ الطيكوك كايتنافسو ضد لخوت لمضيّفين، ما كاتبقاش ليهوم ماكلة كافية، و هادشي كايخليهوم ݣاعما قادرين على لمنافسة. الضغط لعزيلي ل السلوك الطرد يقدر يكون جاي من نقصان السينيالات الشوفيين (Visual signals) الصحاح ديال طليب لماكلة عند فراخ الطيكوك، حيتاش لمضيّفين كايفرّقو لماكلة على لمعششين ب شكل مساوي، ولا يقدر يكون جاي منين لمضيّف كايعيق ب لپارازيط. فرضية خرة كاتقول بلي النقصان ف لوزن د فرخ الطيكوك ماشي ضغط عزيلي ل سلوك الطرد. واحد التحليل د لموارد لمعطيين ل فراخ الطيكوك ف لحضور و لغياب د خوت مضيّفين، حتى هو ورى بلي التقل د الطياكك لمربيين معا فراخ مضيّفين كانو صغر ب زايد ف لوقيتة منين كايبداو ينوّضو ريش الطيران على الطياكك لمربيين بوحدهوم، و لايني من مورا 12 ليوم، الطياكك لمربيين معا خوت مضيّفين كبرو دغيا على الطياكك لمربيين بوحدهوم و لي دوزو تربية مبدلة، هادشي كايبين واحد لفليكسيبيليتي لي ماشي ب لضاروري كاتتعزل على ود سلوك الطرد.

النواع لي لعشاش دياولهوم تبرزطو من الطيكوك الشايع تطوورو باش يتعداو على لبيض د الطيكوك و لايني ماشي لفراخ. التجارب وراو بلي فراخ الطيكوك الشايع كايقنعو والديهوم لمضيّفين ب عيطة د الطليب مزروبة لي كاتّسمع بحال "شي عش كبير عامر ب فراخ لمضيّفين." لباحتين قالو بلي "الطيكوك محتاج ل التقوليب الصوتي باش يحفز واحد التهلية كافية باش يعوّض لحقيقة بلي لموحفيز شوفي (Visual stimulus) ديالو فيه غير جوف واحد (الداخل د لفم)". وخا هاكداك، فرخ الطيكوك خصو كمية د لماكلة قد عش كامل د لفراخ لمضيّفين، و كايجيه صعيب يشد النتيباه د لوالدين غير ب لموحفيز الصوتي بوحدو. هادشي يقدر يكون كايعكس واحد التناقوض–فرخ الطيكوك كايستافد من الطرد د لفراخ لخرين حيت كاتجيه ݣاع لماكلة لمعطية، و لاكين ف نفس لوقت هو بوحديتو لي ملزوم عليه يأتر على لموعدال د لماكلة. على وديت هادشي، فراخ الطيكوك كايستاغلو التهلية د لوالدين من لمضيّفين ب لبقو معا لوالدين لمضيّفين ل مدّة طوْل على لفراخ د لمضيّفين. قبل و بعد ما ينوّضو ريش الطيران.

فراخ الطيكوك الشايع كايبداو ينوضو ريش الطيران ف جوايه 17–21 يوم مرا لفقيس، ب لموقارنة معا 12–13 ليوم عند هزاجات لقصب لأوراسيين. يلا نتوا الطيكوك لقات شي مجموعة د بيضات هزاج لقصب لأوراسي، غادي تاكلهوم كولهم باش غايكون بزز على لمضيّفين يبداو يصايبو عش جديد آخر.

## مصادر


تصنيف:نواع مامهدداش د ليستا لحمرا
تصنيف:طيكوك
تصنيف:پارازيطات لعشاش
تصنيف:طيور د إفريقيا
تصنيف:طيور د أوراسيا
تصنيف:طيور توصفو ف 1758
تصنيف:طيور د لمغريب